Udvikling har taget fart under coronakrisen. Danskerne sidder i stigende grad hjemme bag skærmene og bliver hurtigere irritable, mener lektor.

Tre ud af fire danskere mener, at tonen på sociale medier er blevet hårdere i løbet af det seneste år. Og mange har endda unfriended eller blokeret venner. Det viser en Megafon-måling udarbejdet for TV 2 og Politiken. Blandt de interviewede svarer 36 procent, at tonen er blevet meget hårdere, mens 40 procent oplever, at tonen er blevet hårdere. Omvendt mener ingen af de mere end 1000 adspurgte personer, at tonen er blevet mildere eller meget mildere. Trætte og irritable af hjemmearbejde Didde Elnif er journalistisk lektor og ph.d.-studerende på Syddansk Universitet. Hun kan sagtens genkende, at den hårde tone på de sociale medier er blevet værre det seneste år. - Det er der ingen tvivl om. Alle, der arbejder med emnet, har præcis samme oplevelse, som brugerne beskriver, siger Didde Elnif til TV 2. Hun mener, det er et problem, at danskerne generelt er blevet langt hurtigere til at fare til tasterne, hvis vi er uenige med de synspunkter og holdninger, som vores venner giver til kende på de sociale medier. Og udviklingen har taget fart under den delvise nedlukning af samfundet som følge af coronakrisen. - Vi har haft meget mere tid hjemme foran computeren, og vi er måske også mere irritable, fordi vi er trætte af at sidde derhjemme, siger Didde Elnif. En anden udfordring under coronakrisen er, at mange danskere i stigende grad kun møder andre mennesker på tekst eller på video. - Man glemmer hurtigere, at der sidder virkelige mennesker ude bag skærmene, som modtager disse beskeder, påpeger den journalistiske lektor. Skjuler og blokerer folk på nettet På trods af de dystre tal i Megafon-målingen er der begrundet håb om en bedre opførsel og tone på nettet. For en stor del af danskerne siger samtidig, at de selv forsøger at gøre noget ved problemet. 52 procent har svaret ja til, at de én eller flere gange enten har skjult, blokeret eller unfriended venner på de sociale medieplatforme, fordi de ikke brød sig om deres tone i debatten. Knap halvdelen - 48 procent - svarer, at de ikke har taget et aktivt valg over for personer på de sociale medieplatforme. Rundspørgen viser desuden, at en fjerdedel af danskerne har påtalt dårlig tone i debatter på de sociale medier. Har du fjernet venner på de sociale medier på grund af upassende sprog og grove kommentarer? Skriv til habs@tv2.dk, hvis det er tilfældet.